Masters Football Malta fetħu l-istaġun 2016/2017, staġun li għandu jibqa' sejjer sal-aħħar ta' Mejju tas-sena d-dieħla. Dan mistenni jkun staġun twil meta issa ma' din l-għaqda hemm 12-il tim jipparteċipa. Masters Football qiegħed dejjem isir aktar attraenti u jattira diversi plejers ta' kwalità bħal magħruf Gilbert Agius u oħrajn bħal Malcolm Licari, Jeffrey Fenech, Alex Busuttil li kollha issa għamlu d-debutt tagħhom. L-istaġun fetaħ bit-Tools Planet Pre-Season Tournament, li hija kompetizzjoni fejn it-timijiet jingħataw iċ-ċans jassessjaw il-qawwa tagħhom. JIVAL 12 – 4 MELITA CELTICS Fl-ewwel partita li kien hemm Jival, it-tim mill-Faċilità Korrettva ta' Kordin, beda bil-kbir meta għeleb l-isfida fqira li offra t-tim ġdid tal-Melita Celtics bl-iskor ta' 12-4. Sal-ewwel taqsima l-iskor deher li kien wieħed normali, iżda fit-tieni taqsima Melita ma kellhomx risposta biex jikkontrollaw id-dominanza tal-Jival u b'hekk sofrew mhux anqas minn 9 gowls oħra. Alan Galea kien il-plejer tal-logħba fejn irnexxielu jiskurja 6, tlieta kull taqsima. RABAT CAVETTE 6 – 4 ŻURRIEQ WOLVES Rabat Cavette kellhom jitħabtu biex warrbu l-isfida soda taz-Żurrieq Wolves bl-iskor 6-4 u għalhekk irnexielhom jgħaddu għall-kwarti tal-finali. Kienu Żurrieq li fetħu tajjeb u wara seba' minuti, Mario Camilleri kellu mumenti ta' glorja, fejn irnexxielu jiskouja hat-trick fi ftit minuti. Iżda Rabat baqgħu kkonċentrati u sa tmiem l-ewwel taqsima wieġbu tajjeb u marru fil-vantaġġ bl-iskor ta' 4-3. Rabat fit-tieni 30 minuta, ispirati mil-logħob tajjeb ta' Chris Muscat, li skurja tlieta, ħadu vantagg ta' 6-4 li baqgħu jikkontrollaw sal-aħħar. Madankollu ta' min isemmi li Żurrieq kienu sfortunati li f'diversi attakki li kellhom ġew imċaħħda bil-bravuri tal-gowler Rabti, Sandro Rapinett. MOSTA SHAGGY PUB 12 – 6 DINGLI DESANA Mosta Shaggy Pub ukoll għaddew għal kwarti tal-finali meta għelbu lil Dingli Desana bl-iskor ta' 12-6. Kienet rebħa meritata, fejn il-Mostin impressjonaw b'wirja ta' futbol kolletiv. Il-plejers kienu determinati u wrew ċerta kwalità fil-logħob tagħhom. Min-naħa l-oħra, Dingli, li kelhom lil Malcolm Licari jagħmel id-debutt tiegħu fil-Masters, ippruvaw kemm setgħu fejn William Borg kien l-aħjar skorer, iżda xorta waħda ma rnexxilhomx jilħqu mal-livell tal-avversarji. Intant, Mosta għandhom tim li jista' jisfida dan l-istaġun u anki Dingli bid-dħul ta' plejers oħrajn għandom biex jiddefendu t-titlu ta' champions li rebħu l-istaġun li għadda. Ricorico Tarik għal Mosta, kien il-plejer li spikka l-aktar f'din il-logħba, b'passaġġi intelliġenti u fejn ukoll irnexxielu jiskurja erba' gowls. VALLETTA MASTERS 13 – 11 TAL-QROQQ Fl-aħħar logħba li kien hemm, Valletta rritornaw fil-Masters u fl-ewwel dehra tagħhom għelbu lil Tal-Qroqq b'ċerta diffikulta bl-iskor ta' 13-11. Valletta b'jerseys attraenti ħafna, għamel id-debutt magħhom il-magħruf Gilbert Agius li għadu juri kwalitajiet mill-aqwa fejn skurja sitta u ħoloq diversi ċansijiet oħrajn għal sħabu fit-tim. Alex Busuttil kien plejer ieħor li ħalla l-marka tiegħu matul dan il-konfront. Tal-Qroqq jidher li huwa tim validu ħafna dan l-istaġun u jistgħu joffru sfida lil kwalunkwe tim. F'Jeffrey Fenech sabu dak l-attakkant li għandu l-kwalitajiet meħtieġa biex jikseb il-gowls għax jipprova jieħu kull opportunità li tiġih quddiemu. Fl-aħħar nett, il-logħob li jmiss huma nhar l-Erbgħa li ġej fejn Jival se jiltaqgħu kontra Żabbar Masters fis-6.30pm, filwaqt li fit-8.00pm jiltaqgħu f'konfront ir-Rabat kontra l-Marsa. L-għada l-Ħamis fis-7.00pm jilagħbu Valletta kontra l-Wardija, u siegħa wara jiltaqgħu Dingli Desani kontra Birkirkara.